Flere partier har op til opstillingsfristens udløb føjet nye navne på kandidatlisten, så der nu bliver 103 kandidater.

De nordjyske vælgere får rigtig mange kandidater at vælge imellem ved folketingsvalget 1. november. Hele 103 kandidater havde ved fristens udløb meldt sig. Det er 13 flere end ved valget i 2019. Af de 103 stiller 102 op for tilsammen 14 opstillingsberettigede partier. En enkelt, Jette Møller, stiller op som løsgænger. Flest kandidater - 11 hver - møder Liberal Alliance og Alternativet med. Færrest har Frie Grønne med tre kandidater. Mens nogle partier længe har haft kandidatlisten klar, har andre partier i sidste øjeblik føjet flere navne til. Det gælder eksempelvis Frie Grønne, hvor Ayan Farah er kommet med. Hun er miljøteknolog-studerende og bor i Aalborg. Moderaterne har i slutspurten føjet yderligere en kandidat på listen. Det er Rikke Pedersen, der er selvstændig og bor i Aalborg. Hos Dansk Folkeparti, der de seneste måneder har haft markant mandefald også blandt folketingskandidater, er der i slutspurten opstillet to nye kandidater: Per Michael Hauritz, der bor i Gram og er tidligere medlem af byrådet i Haderslev, og arbejdsmand Kasper Sørmer-Sørensen fra Aalborg. På valgdagen kan man stemme enten på et parti eller stemme personligt på en af de 103 kandidater.